REGULAMENTO ORGÁNICO MUNICIPAL DE MOAÑA
ADMINISTRACIÓN LOCAL — Municipal — Moaña (Ordenanzas e Regulamentos, 10/11/2015)

O Pleno da Corporación, en sesión ordinaria celebrada o 24 de setembro de 2015, acordou a aprobación definitiva do Regulamento Orgánico Municipal (ROM), polo que, de conformidade co disposto nos artigos 49 e 70 da lei 7/1985, de 3 de abril, reguladora das Bases de Réxime Local e 196.2 do Real Decreto 2568/986, de 28 de novembro, polo que se aproba o Regulamento Orgánico Municipal do Concello de Moaña (ROM), procédese á publicación do texto íntegro do Regulamento: O presente Regulamento orgánico municipal está composto de nove capítulos, unha disposición derrogatoria e unha disposición final. ARTIGO 1º.: O presente regulamento dítase en virtude das atribucións que a lei 7/85, do 2 de abril, reguladora das bases de réxime local, outorga ás entidades locais e ten por obxecto regular o estatuto dos/as membros da corporación, así como a organización e funcionamento dos órganos básicos e complementarios que nela se establecen. ARTIGO 2º.: Para todo o non previsto neste regulamento, estarase ao disposto con carácter xeral no Regulamento de organización, funcionamento e réxime xurídico das entidades locais, a Lei de entidades locais de Galicia e calquera normativa xeral, que poida ser de aplicación. ARTIGO 3º.: Este regulamento só poderá ser modificado e interpretado polo Pleno da Corporación, en todos e cada un dos seus artigos. ARTIGO 4º.: Todo/a concelleiro/a ten dereito á libre expresión e non poderá ser interrompido/a, salvo que incorra nos seguintes supostos: a) Reiteración do exposto, e b) Cando non se axuste ao tema que se está a tratar. ARTIGO 5º.: Todos/as os concelleiros/as teñen dereito ao exame de calquera documentación ou expediente, desde a súa entrada polo Rexistro do Concello, mediante solicitude por escrito diante do secretario xeral, polo que se lle facilitará a súa copia. O/a concelleiro/a será responsable diante do Pleno da Corporación do uso indebido que puidese facer da devandita documentación. ARTIGO 6º.: Todos/as os/as concelleiros/as, a través de comunicación individual ou a través do/a seu/súa voceiro/a do grupo municipal ao que pertenzan, serán convidados/as aos actos oficiais que organice o Concello. ARTIGO 7º.: Nas sesións, os/as concelleiros/as tratarán de situarse agrupados pola súa pertenza a grupos políticos, constituídos de acordo coa lexislación vixente. ARTIGO 8º.: De acordo co art.74.5 da Lei da administración local de Galicia, ningún membro da Corporación poderá integrarse ao longo do mandato nun grupo distinto daquel en que o faga inicialmente. Caso de abandonar o seu grupo, pasa a integrarse no grupo de non adscritos. ARTIGO 9º.: Aos grupos municipais facilitáraselles o uso das instalacións municipais para o desenvolvemento da súa actividade, así como dun local axeitado. En todo caso, facilitaráselles unhas infraestruturas mínimas de medios materiais, sempre que as condicións o permitan. ARTIGO 10º.: Os distintos grupos poderán ter persoal propio ao seu servizo, aínda sendo alleo á Corporación, que poderán traballar no seu local, tras a comunicación e autorización da Alcaldía. ARTIGO 11º.: O Pleno realizará sesións ordinarias o último xoves de cada mes ás 20:00 horas. Se fose festivo, realizarase o día anterior, sempre e cando sexa hábil. Deberá ser convocado cando menos con dous días hábiles de antelación á súa realización, debendo estar os expedientes completos cos asuntos que haxa que tratar a disposición dos/as concelleiros/as no mesmo prazo. Non obstante, e por causas xustificadas, o/a alcalde/sa poderá convocalo para día distinto do fixado, comunicando esta circunstancia aos/ás voceiros/as. ARTIGO 12º.: O Pleno da Corporación realizará sesión extraordinaria cando o decida o/a presidente/a ou o soliciten cando menos a cuarta parte do número legal de membros da Corporación, sen que ningún concelleiro/a poida solicitar máis de tres anualmente. O/a alcalde/sa convocará o Pleno nos cinco días seguintes á solicitude e a súa realización non poderá demorarse por máis de 15 días hábiles desde que fose solicitado, non podendo incorporarse o asunto á orde do día dun Pleno ordinario ou doutro extraordinario con máis asuntos se non o autorizan expresamente os/as solicitantes da convocatoria. Os plenos extraordinarios deberán realizarse en día hábil a partir das 20.00 horas, non sendo que medie acordo distinto de todos/as os/as portavoces. Se o/a presidente/a non convocase o Pleno extraordinario solicitado polo número de concelleiros/as indicado dentro do prazo sinalado, quedará automaticamente convocado para o décimo día hábil seguinte ao de finalización do dito prazo, ás 12.00 horas, o que será notificado polo secretario da Corporación a todos os membros desta. ARTIGO 13º.: As sesións plenarias convocaranse polo menos con dous días hábiles de antelación, agás as extraordinarias que teñan carácter urxente, caso no que a convocatoria deberá ser ratificada polo Pleno. En todos os casos, remitiráselles aos/ás concelleiros/as a orde do día dos asuntos que se van tratar. A documentación dos asuntos que se van tratar na orde do día do Pleno estará a disposición dos/as concelleiros/as en Secretaría, e deberá contar co informe previo da Comisión Informativa correspondente, excepto aqueles asuntos urxentes, a urxencia dos cales deberá ser ratificada polo Pleno da Corporación. ARTIGO 14º.: Na orde do día dos Plenos incluiranse aqueles asuntos ou mocións propostas polos diferentes grupos municipais. As mocións deberán presentarse con suficiente antelación para ser coñecidas pola Xunta de Portavoces previa convocatoria do Pleno. As preguntas e rogos deberán presentarse por escrito con cinco días de antelación e as urxentes poderán formularse no Pleno para ser contestadas na propia sesión ou por escrito nun prazo de 15 días e con resposta dirixida ao/á concelleiro/a interesado/a. ARTIGO 15º.: Os concelleiros/as que desempeñen delegacións da Alcaldía deberán render contas da xestión das súas áreas cando así o requira polo menos a cuarta parte dos membros da Corporación. A solicitude de comparecencia será remitida ao/a alcalde/sa con dez días de antelación ao Pleno ordinario, quen a incluirá na orde do día da seguinte sesión ordinaria, notificándoa ao/á concelleiro/a-delegado/a interesado/a cun mínimo de cinco días de antelación. ARTIGO 16º.: Os plenos poderán interromperse para escoitar a veciñanza (colectivos veciñais) naqueles temas que lles afecten e estean contemplados na orde do día, sempre segundo o disposto no Regulamento municipal de participación veciñal. ARTIGO 17º.: O/a presidente/a da Corporación fará de moderador/a dos debates, de acordo co presente regulamento. ARTIGO 18º.: O/a alcalde/sa dará conta das resolucións e decretos que emita no primeiro Pleno ordinario que se realice. ARTIGO 19º.: No caso de vacante, ausencia ou enfermidade, o/a alcalde/sa será substituído/a polos/as tenentes de alcalde, segundo a orde do seu nomeamento. ARTIGO 20º.: A Xunta de Goberno local realizará sesión ordinaria todos os luns de cada semana, no horario que determine a propia Comisión. Por circunstancias xustificadas, o/a alcalde/sa poderá dispor que se realice con carácter ordinario en día distinto do habitual. Unha copia da acta dos acordos adoptados, tanto da Xunta de Goberno local coma do Pleno, será entregada os/as concelleiros/as nun prazo máximo de 10 días desde a realización. ARTIGO 21º.: As preguntas e interpelacións dirixidas á Xunta de Goberno local deberán presentarse por escrito con catro días de antelación para seren incluídas na orde do día. ARTIGO 22º.: Os asuntos que vaia tratar a Xunta de Goberno local deberán levar o informe da Comisión Informativa correspondente, agás en caso de urxencia ou trámite ordinario, nos que os asuntos poderán pasar directamente á Comisión de Goberno co informe ou proposta do/a delegado/a correspondente, cos informes técnicos preceptivos, dándose conta con posterioridade á Comisión Informativa na primeira reunión que esta realice. ARTIGO 23º.: No uso da súa potestade de autoorganización, o Concello de Moaña crea as seguintes comisións informativas: 1.—Comisión de Urbanismo, Medio Ambiente, Promoción Económica e Turismo: realizará sesión os primeiros e terceiros martes de cada mes.2.—Comisión de Obras e Servizos, Patrimonio e Cultura: realizará sesión os primeiros e terceiros martes de cada mes.3.—Comisión Especial de Contas e de Facenda, Persoal, Ensino, Participación e Mobilidade: que funcionará para asuntos relativos a estas competencias e, así mesmo, para aqueles outros que non estean atribuídos a coñecemento doutras comisións. Realizará sesións os segundos e cuartos martes de cada mes.4.—Comisión de Mocidade, Deportes, Servizos Sociais, Igualdade e Muller: realizará sesión os segundos e cuartos martes de cada mes. ARTIGO 24º.: O/a presidente/a nato/a de todas as comisións é o/a alcalde/sa, que poderá delegar a Presidencia en calquera concelleiro/a, por proposta da Comisión. Poderá tamén designar un/unha vicepresidente/a para substituír o/a presidente/a no caso da súa ausencia. ARTIGO 25º.: Tendo en conta a participación de todos os grupos municipais e de acordo coa proporcionalidade cada Comisión Informativa estará composta por nove membros (incluído/a o/a presidente/a), correspondéndolle a cada grupo municipal: — Grupo municipal do PP: 3 membros. — Grupo municipal do BNG: 3 membros. — Grupo municipal do PSdeG-PSOE: 2 membros. — Grupo municipal de XM: 1 membro. Nomearase un/unha suplente por cadanseu membro da Comisión. Os grupos políticos deberán comunicar, por escrito dirixido ao/á Sr./Sra. alcalde/sa, os membros titulares e suplentes compoñentes de cada Comisión. As distintas comisións informativas, na primeira reunión que realicen, deberán propoñer un/unha presidente/a de entre os/as seus/súas membros, para a súa designación por esta Alcaldía, que dará conta ao Pleno da Corporación dos ditos nomeamentos. ARTIGO 26º.: O Pleno da Corporación poderá acordar a formación de comisións informativas especiais para o estudo, informe e consulta daqueles asuntos que pola súa singularidade non se poderían encadrar en ningunha das comisións constituídas, ou as que crea necesarias. ARTIGO 27º.: Todos/as os/as concelleiros/as poderán asistir con voz e sen voto ás sesións informativas das que non formen parte. ARTIGO 28º.: De cada sesión das comisións informativas redactarase acta para controlar as asistencias e cumprir co artigo 137 do RD 2568/1986. Nelas recollerase sucintamente os ditames, as votacións se as houbese e as posturas dos distintos grupos políticos cando estes así o desexen facer constar. ARTIGO 29º.: Os grupos municipais poderán establecer variacións respecto ás persoas integrantes que no seu nome pertenzan a cada Comisión, comunicándollo por escrito ao/a alcalde/sa que dará conta ao Pleno. ARTIGO 30º.: Os ditames adoptaranse por maioría de votos dos/as membros asistentes, decidindo nos empates o voto de calidade do/a presidente/a. ARTIGO 31.: A participación cidadá na vida municipal canalizarase, entre outros medios recoñecidos no Regulamento de participación veciñal, a través dos consellos municipais. ARTIGO 32.: Os consellos municipais estarán presididos/as polo/a alcalde/sa ou persoa en quen delegue. Formarán parte dos Consellos Municipais concelleiros/as, persoas individuais e representantes de colectivos relacionados coa área de actividade para a que foron creados, da maneira que establezan os seus respectivos estatutos. ARTIGO 33.: Os consellos municipais reuniranse cunha periodicidade trimestral, convocados polo/a seu/súa presidente/a. Poderán realizar sesións extraordinarias, ben a requirimento do/a seu/súa presidente/a ou por solicitude da cuarta parte das persoas integrantes. ARTIGO 34º.: A Xunta de Portavoces estará composta polo/a alcalde/sa e os/as voceiros/as de cada grupo municipal. Será convocada polo/a alcalde/sa cando os asuntos que haxa que tratar o requiran, ou por solicitude de dúas das súas persoas integrantes. En calquera caso, convocarase de forma ordinaria para coñecer a orde do día dos plenos, con anterioridade suficiente á súa convocatoria. ARTIGO 35º.: Os/as concelleiros/as que desempeñen o seu cargo en réxime de dedicación exclusiva percibirán por este concepto unhas retribucións brutas anuais de 35.308,00 euros, distribuídos en 14 pagas, cantidade que se incrementará anualmente de acordo coas determinacións dos Orzamentos Xerais do Estado para a revisión dos salarios dos traballadores ao servizo das administracións públicas. A súa dedicación ao Concello será equivalente ao horario fixado no Convenio Colectivo do Persoal Laboral do Concello de Moaña, computado mensualmente, con actividade presencial en horario de mañá. O Pleno da Corporación, de acordo coas súas competencias e sen contravir este regulamento, poderá establecer outras dedicacións a tempo parcial, que serán remuneradas de modo proporcional ás anteriores, de acordo coa súa dedicación horaria presencial. Os/as tenentes de alcalde que por ausencia, enfermidade ou vacante do/a alcalde/sa o/a substitúan, percibirán a retribución que lles corresponda polo tempo efectivo da substitución, sen que sexa compatible co pago de asistencias ás sesións dos órganos colexiados. ARTIGO 36º.: Sen contido. ARTIGO 37º.: Os/as concelleiros/as, agás os que teñan dedicacións exclusivas ou parciais, percibirán 65 euros por cada asistencia a unha sesión plenaria; 24,79 euros por asistencia como vogais a comisións informativas, e padroados. Por asistencia a cada Xunta de Goberno local, percibirán a cantidade de 24,79 euros. O presidente do Padroado Municipal Beiramar percibirá a cantidade de 24,79 euros por cada asistencia ás reunións da Xunta de Goberno do Padroado, que se aboarán a conta do orzamento do organismo autónomo. Todos os ingresos que perciban os/as concelleiros/as serán netos. As retribucións dos/as concelleiros/as poderán ser revisadas polo Pleno da Corporación ao comezo de cada ano, por proposta da Alcaldía. ARTIGO 38º.: Os importes devindicados mensualmente por retribucións ou asistencias a todos/as os/as concelleiros/as serán satisfeitas nas mesmas condicións e prazos en que lle sexan aboadas ao persoal funcionario do Concello. ARTIGO 39º.: As convocatorias das sesións, ordes do día, mocións, acordos, ditames, e en xeral toda a documentación do Concello que conste nos expedientes, redactaranse no idioma galego. ARTIGO 40º.: As actas redactaranse en galego, podendo reflectirse en castelán as intervencións dos/as concelleiros/as que empreguen este idioma cando así o soliciten. Nos debates plenarios e dos órganos colexiados, empregarase preferentemente o galego, aínda que tamén poderán usar o castelán os/as concelleiros/as que así o desexen. Queda derrogado desde a data de aprobación inicial o anterior Regulamento orgánico municipal e cantos acordos anteriores do Concello se opoñan ao determinado polo presente Regulamento orgánico municipal. En tanto non entre en vigor o novo Regulamento orgánico municipal, será de aplicación exclusiva o Regulamento de organización, funcionamento e réxime xurídico das entidades locais, fixándose por acordo plenario o número de comisións informativas, membros destas e réxime de reunións. O presente regulamento entrará en vigor ao día seguinte da súa publicación íntegra no Boletín Oficial da Provincia. Moaña, 05 de outubro de 2015.—A Alcalcdesa, Mayra Karina Mahmood Villaespesa.